LidanRubinov/Halacha-QA huggingface dataset:
שאלה: זקן ובגדים המעידים על האשם: א. האם קיומו של זקן אצל רב מעיד על מעלתו? (כשאני רואה רב בלי זקן, אני פחות מכבדת אותו). ב. האם באמת הבגדים לא מעידים על האדם? לפי זה, לא משנה איך יראה מי שאתחתן איתו. העיקר הנשמה.
תשובה: יש קשר בין החוץ לפנים. ההופעה של האדם גורמת לציור כלפי הפנים שלו אולם צריכים להתרגל בעיקר להסתכל על החוץ הערכי מהותי ולא על הדברים החיצוניים. יש לשים לב למראה הפנים של האדם, האם אדם עיניו מאירות והוא מאיר פנים או שהוא זעוף פנים וכד'. עיקר החיצוניות נוגעת לפניו של האדם, מבחינה זו הזקן שנמצא על הפנים של האדם מצייר לנו ציורים כלפי האדם. אולם הזקן לא ממש דומה לחיוך של האדם וכד'. בכל אופן, הזקן הוא מבליט את המצח והחלק העליון של הראש לכן יוצר סוג פנים אחרות. גם מי שמגלח שערות פניו זה ענין תרבותי ועושה זאת משום שהוא מרגיש שכך הוא מופיע בצורה מסודרת יותר, גם בזה יש יופי ומעלה. לסיכום הזקן אינו מעיד באופן מהותי על מעלתו של האדם. בנוגע לבגדים, יש חשיבות ללבוש בגדים יהודיים. חכמים משבחים את ישראל על כך שבמצרים לא שינו את בגדיהם. כך ראוי שגם אנו כל בגד שמתאים למסורת ולאופי היהודי ימצא חן בעינינו. כל בגד שהוא מביא לנו את תרבות ואופי הגויים נשנא אותו. אולם ודאי שלא רק על פי בגדים נדון את חברנו. זהו אחד מן הדברים שהוא חלק מאלף דברים אחרים.
שאלה: כתובת בן מאומץ ועליה לתורה: כידוע לאנשים מאומצים יש בעיות הלכתיות רבות אשר נובעות ממצב מיוחד זה. שתי שאלות עקריות יש לי, אחת כללית ואחת פרטית בנוגע למקרה מסויים. בשתי השאלות השאלה במצב של לאחר פתיחת תיק אימוץ שכבר ידוע מי מסר לאימוץ, כלומר, האם הביולוגית. 1. על אילו מן ההורים חלה מצוות כיבוד אב ואם? 2. בכתובת נישואים או עליה לתורה איזה הורה נחשב ההורה, המאמץ או הביולוגי? ומה אם מדובר במצב בו זהות האב הביולוגי אינה ידועה כלל?
תשובה: 1. מצוות כיבוד הורים היא לההורים הביולוגים. אבל גם להורים המאמצים, היות והם עשו לו טובה גדולה וחסד, מבחינה אנושית יש לנהוג בהם כבוד והכרת הטוב, למרות שהתורה לא ציוותה עליהם במצוות כיבוד הורים. 2. לפי מה שידוע בציבור. אם לדוגמא הוא חזר להורים הביולוגים והוחזק כבר 30 יום כבנם יאמרו את שם ההורים הביולוגים, אבל אם רק הוא יודע מי הוריו האמיתיים יאמרו את שם המאמצים.
שאלה: דגים בתנור חלבי: האם מותר לאפות דגים בתנור חלבי? אני ספרדי.
תשובה: כן.
שאלה: ת"ת לילד שעולה ל-א : ביישוב שלנו יש בי"ס ממ"ד מצויין (כיתות בנים-בנות- נפרדות) והרמה טובה. במרחק 40 ד נסיעה יש ת"ת מצויין בשיטת "זילברמן". אנו מתלבטים להיכן לשלוח את הילד- לת"ת יש כ-6 ילדים שיסעו בשנה הבאה לכתה א ויש הסעה. העלויות מאד גבוהות (כ850 ש"ח לחודש). האם להעדיף בכל מחיר את הת"ת או שלנסות לתגבר את לימודי הקודש של הבן ביישוב (בשעות אחה"צ)- זה גם יעלה כסף אך בסכום נמוך יותר? וכן מה דעת הרב על שיטת "זילברמן" המתמקדת בשינון התורה? חשוב לציין כי המורה שתלמד את הכיתה בשנה הבאה בממ"ד מצויינת ויכולה לתרום המון לרמת הידע התורני ומיומנויות הלמידה של בנינו. מה דעת הרב על נושא ה"בידול" מבני היישוב בנושא זה? מראש.
תשובה: נראה לי שאין כל הגיון לשלוח ילד בכיתה א' ללמוד כל כך רחוק אם יש ביישוב בית ספר ממ"ד מצוין. גם אם העלות היתה שווה לא היה מקום לשלוח את הילד למרחק כזה. אילו היה הת"ת באותו הישוב גם אז היה מקום לבחון מה עדיף. לת"ת זילברמן יש מעלות גדולות בעיקר שכל השנה לומדים. אך גם לבית ספר טוב ומורה מצויינת יש מעלות.
שאלה: חופשה בימים שלפני תשעה באב: יש לי נסיעה לאילת בימים שלפני תשעה באב א -ה ואני חוזר ביום של הצום תשעה באב (אך ההגעה בשעות הצהריים). האם מותר לי לנסוע לאילת למרות הימים שלפני תשעה באב?
תשובה: אם אינך הולך לים או לבילויים, כתיאטרון ואטרקציות מיוחדות, אלא רק לנוח - מותר.
שאלה: דיוקים בפרשת מטות: בפרשת מטות (פרק ל"ב) בני ראובן, גד וחצי המנשה, מרגיעים את משה ומודיעים על כוונתם שלא לנטוש את אחיהם ולעבור חלוצים לפני בני ישראל למלחמה. לעומת זאת, משה מדבר על לעבור חלוץ לפני ה. למה השימוש בלשון זו? "תחלצו לפני ה למלחמה" "ועבר לכם כל חלוץ לפני ה עד הורישו את אוייביו מפניו"? וכי למלחמתו של ה הם יוצאים? וכי ה הוא היוצא לכבוש את הארץ? הוא נלחם באויביו? מלשון הפסוקים נשמע שלא בנ"י הולכים לכבוש את הארץ, אלא ה. ואינו מובן, שאם הקב"ה רוצה להוריש את הגויים האוייבים או לכבוש את הארץ יעשה זאת כהרף עין. אין הוא צריך למלחמה על הארץ. בנ"י צריכים לה. ולכן קשה לי למה משה נקט בלשון זאת כאילו ה הוא הנלחם, כאילו האוייב הוא אוייבו של הקב"ה, והקב"ה בא להשמידו בעזרת בנ"י, שמהווים כביכול את צבאו. "עד הורישו את אוייביו לפניו"? וכי אבינו בארץ ובשמיים יוצא למלחמה ארוכה ועקובה, שצריך הוא את בני ראובן גד וחצי המנשה שילכו חלוץ לפני צבאו? והרי לבנ"י נעשתה כל זאת. ואם כן, קשה לי למה לא נקט כלשון בני ראובן, גד וחצי המנשה, שדברו על לעבור חלוצים לפני בנ"י למלחמתם באוייבם, ולא לפני הקב"ה למלחמתו באויבו. שהרי מי יעמוד לפני מלך מלכי המלכים, ומי יעז ראשו לעשות איתו מלחמה? אנו רואים כי גם הם, (בני ראובן, גד וחצי המנשה) משנים לבסוף את שפתם וגם הם נוקטים בלשון של "לפני ה " ("ועבדיך יעברו כל חלוץ צבא לפני ה למלחמה כאשר אדוני דובר") ונראה כי שינו שפתם מפניו, שהרי אמרו - "כאשר אדוני דובר". כידוע לפני שאין דבר אחד מיותר בתורתנו, ואין שינוי לשון שלא לצורך, ולכן אתמהה.
תשובה: ענין זה שעמדת עליו מצאנו גם במקום אחר. לגבי מלחמת מדין כתוב : (א) וידבר יהוה אל משה לאמר: (ב) נקם נקמת בני ישראל מאת המדינים אחר תאסף אל עמיך: (ג) וידבר משה אל העם לאמר החלצו מאתכם אנשים לצבא ויהיו על מדין לתת נקמת יהוה במדין: גם כאן או רואים את ההבדל בין כיצד הקב"ה מצווה על מלחמה שהיא למען ישראל ואילו משה רבינו רואה במלחמה מלחמה של הקב"ה. ומבארים על כך ח, שמצד הקב"ה כל המלחמות הם לשם ישראל. הקב"ה דואג לטובת ישראל. אולם מצד ישראל ישראל עושים את המלחמה לשם ה'. גם בכיבוש הארץ כשאומר משה לבני גד להילחם את מלחמת ה' כוונתו היא מלחמה לשם ה'. ודאי המלחמה נעשית על ידי חיילי ישראל אולם חיילי ישראל מצליחים במלחמה רק מצד מה שהקב"ה עוזר להם ומסייע בעדם. נכון שהקב"ה יכול לנצח את האוייבים שלנו בדרך נס אולם הקב"ה חפץ שאנו נהיה שותפים במצווה. הקב"ה אוהב את המסירות הנפש שלנו. לכן, כדי שנתרומם במלחמה ונראה את הנכונות שלנו להלחם על הערכים הקדושים לנו המלחמה נעשית כמצווה על ישראל.
שאלה: תקופת הפגישות האכזרית: נפגשתי עם מישהי כחודש. למרות שהיא התלבטה בהתחלה וגם קצת אני, היא המשיכה את הפגישות והיה לנו טוב, והיא אפילו אמרה שאף פעם לא היה לה קשר כזה. לפתע, אחרי כמה וכמה פגישות, היא נסעה לאיזשהוא מקום - ולפתע כשחזרה - הודיעה לי ב- 3 משפטים בטלפון שהיא לא רוצה להמשיך. כך פתאום, בשניות. לא שמעתי ממנה מילת הערכה או סימפטיה על כל החודש. הייתי בהלם מהסיום הפתאומי הזה והבלתי צפוי. כואב לי מאוד, ולמרות שעבר חודש מאז אני לא יכול לשכוח אותה, וגם לא להיענות להצעות אחרות. אני עצוב מהפרידה ממנה, וקצת קשה לי להאמין כבר לבנות. היא חייכה אלי ואמרה שנהנתה בפגישות - ולפתע נעלמה לה. איך אני אמור להגיב? אם אני הייתי עושה כך היא הייתה אומרת שאני לא רגיש, ואדם רע, אז מדוע לבנות זה מותר? כיצד אמשיך את חיי כך האם לנסות ולשאול אותה שוב? הרי גם אם היא תרצה אולי לחזור- היא בחיים לא תאמר זאת, כי כך דרכן של בנות - שיעדיפו להישאר רווקות עד גיל 40, רק לא להפחית מכבודן ורוממותן ולפנות בעצמן לבחור ואפילו דרך אנשי קשר - הן לא יעשו זאת. האם עקב כך עלי לנסות בעצמי, אחרי שהיא אמרה שכבר לא רוצה להמשיך את הקשר? קשה לי, כואב לי, ונמאס לי מהניסיונות הללו. ואני דווקא בחור נאה ו ר ברוך ה. וסליחה על אורך השאלה.
תשובה: אני מבין את כאבך אך שקיעה בתוכו לא תועיל ולא תביא להשתחררות מן הכאב. הרגשתך תשתפר אם תוכל להגיע לידי השלמה עם המצב שנוצר. לצורך כך כדאי לך ליזום פנייה אליה ולומר לה כי אולי לאחר פסק זמן היא מעוניינת לנסות שוב. אם כן - מה טוב, ואם לא - עליך להשלים שהיא אינה רוצה בך ועליך להתנתק ממנה. התנתקות גם רגשית וגם בהחלטה שאתה לא משקיע יותר מחשבות ורגשות בקשר הזה - שכבר נגמר - אלא משלים עם הצורך לחפש אחרת. ייתכן והיא נהגה שלא כשורה בצורה בה היא נפרדה ממך, אך להתמלא ברחמים על עצמך ולשקוע בהאשמות על כל הבנות - לא ירפא אותך. קבל החלטה - גם אם היא קשה - שאתה נפרד ממנה ומעוניין באחרת. ככל שהחלטתך תהיה יותר נחושה כך הכאב יעבור מהר יותר. בהצלחה.
שאלה: לטוס לחו"ל בתוך השלושים: קרוב משפחה שלי תכנן טיסה לחו"ל עם אשתו. אחיו נפטר והם ישבו שבעה עד שבוע הבא. הטיסה נקבעה לשבועיים לאחר סיום השבעה, אולם זה עדיין בתחום השלושים ימים. מה מקובל לעשות?
תשובה: רצוי לדחות לאחר השלושים. אם אי אפשר, מותר רק בשבוע הרביעי של השלושים.
שאלה: התנדבות בארגון חסד: אשתי התנדבה בארגון מסוים כ-3 שנים. במשך הזמן מספר השעות שהוקשו להתנדבות עלה כל הזמן. כאשר היה מצב שהייתה צריכה לנדב מעל 25 שעות שבועיות וככל הנראה היה מגיע ל - 30. היות ומצבנו הכלכלי השתנה בצורה דרסטית, היות ואבדתי את הפרנסה, היא בקשה לקבל שכר בסכום סימלי. כתוצאה מבקשתה נלקח ממנה תפקידה מידית ללא כל הודעה מוקדמת. מיותר לציין את עוגמת הנפש שנגרמה לה, וכמובן לי, שבהתנדבות שלה הייתי משתתף סמוי היות והזמן שהלך להתנדבות הלך על חשבון דברים אחרים ככל שהזמן הלך וגדל. היות והארגון מציג עצמו כארגון חסד ומקבל תמיכת רבנים השאלה היא: האם הארגון נהג כהלכה, האם דרישת אשתי היתה מוצדקת? האם לארגון שמבקש תמיכת רבנים יש מחויבות לפעול לפי הנחיות הרבנים? האם ארגון שמגדיר עצמו כארגון חסד אינו מחוייב לעזור גם למתנדבים שלו כאשר הם נכנסים לבעיה כלכלית בבחינת עניי עירך קודמים, וכשם שאדם מחוייב לעזור לחברו בפריקת משא מעל הבהמה, אדם על אחת כמה וכמה?
תשובה: אתה צודק בהרגשה המוסרית ובתביעה הערכית. בכל אופן, נלמד עליהם זכות שהם לא היו מודעים למצבכם וחשבו שאתם רוצים לנצל את האירגון שלא בדרך נאותה. אני מציע לשוחח עם הרבנים שקשורים לארגון חסד זה כדי שהעניין יתוקן.
שאלה: עסק חדש - בשלושת השבועות: בעלי פוטר מעבודתו והוא המפרנס היחיד, הוא עומד לפתוח עסק עצמאי - חנות. האם מותר לפתוח בשלושת השבועות הקרובים עסק חדש? הוא לחוץ לפתוח כי כל יום שעובר הוא ללא פרנסה.
תשובה: מותר.
שאלה: צלחת הזכוכית של המיקרוגל: לפי שיטתו של הרב בענין המיקרוגל, ברצוני לדעת, האם צלחת המיקרוגל הבולעת הן חלבי והן בשרי על אף שמחממים עם כיסוי וע"ג צלחת אחרת (שהרי הכיסוי אינו מותאם בדיוק לגודל הצלחת) - נהיית טרף? שהרי הזיעא החלבית והבשרית מתערבבות יחד על הצלחת התחתונה שמהווה את הבסיס עליה מונחת הצלחת הבשרית החלבית.
תשובה: אם מחממים את האוכל בצלחת ולא ישירות על הצלחת הקבועה של המיקרוגל אין צורך לחשוש, שהאוכל אינו בולע מפני שיש חציצה. וגם אם מתיז, אין צורך לחשוש שיותז בחזרה. לפי מה שהסבירו לי, הצלחת אינה מתחממת אלא מחמת האוכל שעליה, ולכן אין חשש לפליטה בחזרה. ואפילו אם נניח שהצלחת הקבועה בלעה מבשרי וחלבי אין אפשרות שיעבור משהו מצלחת לצלחת בלי רוטב, ולכן כיון שהצלחת יבשה אין לחשוש לשום דבר.
שאלה: חיוב תביעה ממונית: אדם שיש על חבירו תביעה ממונית. האם מחובתו לתובעו בבית הדין או שזה רשות גרידא או שעדיף בכלל למחול ולוותר? (אם אפשר מקור)
תשובה: כמובן שאין חובה לתבוע בבית דין, וכל אדם רשאי למחול על מה שחייבים לו. אולם אין ענין למחול בדיני ממונות ואין בזה מידת חסידות אלא אם כן מדובר בעני וכדו'. באופן שגם אתה זקוק לכסף עליך לתבוע, שאמרה תורה כי לא יהיה בך אביון ודרשו ח שלך קודם לשל חברך (ב"מ ל). הרב ניר אביב
שאלה: האם יש חיוב להודיע לפני הנישואין: האם יש חיוב להודיע לפני הנישואין על: א. בעיה נפשית שהיתה בעבר ונפתרה? ב. נפילות בענייני צניעות? ג. נטיות הפוכות? ד. נטיות הפוכות לאחר טיפול המרה מוצלח?
תשובה: א. אם הבעיה נפתרה לגמרי לדעת הרופא, והרופא אומר שאין צורך לספר עליה, אין חיוב להודיע. ב. אין חיוב להודיע אלא אם כן הדבר היה חמור שיש להניח שהצד השני אילו ידע לא היה מסכים לקשר. ג. אם הן חזקות חובה להודיע. ד. אם המטפל סבור שהבעיה חלפה אין צורך להודיע. אבל יתכן שבכל זאת לפני ההחלטה יש מקום להודיע.
שאלה: אמירת תהילים לעילוי נשמת אימי: אני אומרת תהילים בספר המוקדש לעילוי נשמת אימי. על דפי הספר מצוין במפורש שם אימי. האם ניתן להזכיר שמות נפטרים אחרים אע פ שהספר מוקדש לאימי?
תשובה: כן. אפשר לומר תהילים לנשמת כמה נפטרים.
שאלה: ייסורים של ביטול תורה ותפילה: יש לי ייסורים של ביטול תורה ותפילה. איך להתיחס לזה ומה לעשות?
תשובה: ייסורים צריך לקבל באהבה. ולדעת שהם מכפרים ומטהרים. כמובן יש להשתדל לתקן כל מה שאפשר. וגם אם נראה לך שהשתדלת והתאמצת כפי יכולתך בעבודת ד' לא פחות מאחרים ודווקא אתה סובל. יש לומר כי אתה כנראה ראוי ונדרש ליותר מאחרים. ולכן באים הייסורים. הווי אומר שהם מורים על מעלתך כי בצדיקים מדקדקים יותר.
שאלה: פטור מדיני אדם וחייב בדיני שמיים: פטור מדיני אדם וחייב בדיני שמיים - כאשר ברצוני להסביר מושג זה בהלכה אני נתקל בקושי לכאורה, האם מושג זה הוא חמור יותר מ"חייב בדיני אדם", ומדוע? אשמח לקבל מקורות לתשובה.
תשובה: בדיני ממונות ישנם מספר שלבים בחיוב המזיק: השלב הראשון הוא האיסור להזיק, איסור זה קיים לכל הדעות בכל נזק שאדם גורם לחבירו כמו שכותב הטור בתחילת סימן שע"ח שכמו שאסור לאדם לגזול את חבירו כך אסור לו להזיק את ממונו. השלב השני הוא החיוב לשלם, ובנושא זה עוסקים כל הגמרות, הראשונים, האחרונים והפוסקים. הנושא הזה של חיוב האדם לשלם את הנזקים שגרם מתחלק לשני סוגים: א. תשלומים שבית הדין יכול לחייבו ולרדת לממונו על מנת לגבותם ותשלומים אלו נקראים "חייב בדיני אדם". ב. יש לפעמים מצב שאדם עובר על האיסור להזיק לחבירו אך בית הדין לא יכולים להכריח את המזיק לפצות את חבירו כיוון שהתורה לא חידשה שם חיוב תשלומים, ובכל זאת ח הגדירו שלמרות שאי אפשר לכפות את המזיק לשלם יש לו חיוב בידי שמים לשלם לניזק את כל הנזק שנגרם לו. לגבי רמת החיוב נחלקו הראשונים מה בדיוק רמת החיוב, המאירי בדף נו' בבבא קמא כותב שברור שמי שלא משלם את החיוב לצאת ידי שמים יש לו עונש בידי שמים ורואים ממנו שזה לא רק מידת חסידות. המאירי מביא שם שיטת ראשונים שמי שלא משלם נפסל לעדות עד שישלם, שיטה זו היא השיטה הכי קיצונית ובה רואים שמי שלא משלם את החיוב לצאת ידי שמים הוא ממש גזלן ולכן נפסל לעדות. הקצות בסימן כח' (ס"ק א') מביא מחלוקת מה קורה כשהניזק תפס ממון מהמזיק כאשר הוא חייב לו בדיני שמים יש אומרים שלא מוציאים ממנו, ולמעשה אומר הקצות שמוציאים. (חוץ מחיוב לצי"ש בקים ליה בדרבה מיניה ואכמ"ל) וגם מסוגיא זו רואים שהחיוב הזה הוא חיוב אמיתי שיש על המזיק ולמרות שבי"ד לא כופה, זה חיוב גמור ולכן שתפס לא מוציאים ממנו. מכל הנ"ל רואים שהחיוב לצאת ידי שמים הוא חיוב גמור ולא רק מידת חסידות ולכן כל אדם שהזיק את חבירו בגרמא חייב לשלם לו בשביל שלא ייענש על זה. ישנם עוד מקרים של חיוב בידי שמים אך לא ברור שהם בדיוק באותה רמה, למשל, אדם שתבעו אותו ממון והוא טוען שמא כבר פרעתי השו"ע פוסק בסימן ע"ה שפטור מדיני אדם וחייב בדיני שמים. כמו כן בסימן ל"ב הרמ"א כותב שמי ששכר עדי שקר חייב בדיני שמים אך מי שרק פיתה אותם פטור והקצות מעיר שגם למפתה עדים יש עונש בידי שמים אך אין לו חיוב ממון ומסכם שם הקצות: "וכמה מיני גרמא איכא שנפטר מתשלומין אפילו בדיני שמים ואילו עונש ודאי אית ליה אפילו בגורם דגורם והוא פשוט! לתוספת עיון כדאי לעיין באנציקלופדיה תלמודית כרך ז' ערך "דיני שמים". הרב אריאל איגרא
שאלה: תנועת נוער חצי נפרדת: הציעו לי להיות מדריכה בסניף שהוא חצי נפרד חצי מעורב, כלומר השבטים נפרדים והפעולות נפרדות אבל כל השאר מעורב. אחרי הפעולות כולם משחקים ביחד (וגם המדריכים משחקים ואם אני לא ישחק זה יהיה מוזר), הפעילויות של החופש שבאמצע שבוע מעורבות,הטיולים מעורבים וגם הישבצי"ם מעורבים. האם מותר לי להיות מדריכה בסניף כזה?? (אם אני לא יהיה מדריכהבסניף הזה אני לא יהיה מדריכה בשום סניף)
תשובה: שאלה קשה שאלת. התשובה אינה חד משמעית, מאוד תלוי מה תרומתך שם בסניף ומה תרומת ההדרכה לאישיותך. אני מציע שבכל אופן תבדקי את האפשרות להיות בהדרכה בלי להיות מעורבת בפעילות המעורבת. גם אם את פועלת מעורב יש הבדל כיצד את מעריכה שתעשי זאת, אם הפעילות מעורבת היא עניינית ואין בה קלות ראש, היא בדיעבד עוברת. אולם אם זה עם קלות ראש וקרוב דעת בין המדריכים למדריכות, זה אסור. לסיכום: אם הפעילות מעורבת ללא קלות ראש וללא קשר אישי יש לשקול בחיוב להכנס להדרכה.
שאלה: חדר ייחוד לספרדים: אני וארוסתי מבני עדות המזרח, וכפי שכתבו הפוסקים הספרדים לא נהגו לערוך חדר ייחוד בקהילות הספרדים. השאלה היא כזו : אנחנו מבחינתנו רוצים לעשות חדר ייחוד (ארוסתי מעוניינת בייחוד בכך) השאלה היא האם באמת לקיים חדר ייחוד? האם יש דרך שלדעת כולם לא תהיה בכך בעיה? ופתרון אפשרי שאולי ייתכן - לשיקול דעתו של הרב. האם ניתן לקיים לאחר החופה מעגל ריקודים כאילו לא נערך חדר ייחוד. ואח"כ כשיושבים לאכול החתן והכלה ילכו עצמאית בנפרד לחדר ייחוד ללא עדים וכד. ואז מצד אחד אין בעיית צניעות בכך (כי חלק מהפוסקים כתבו טעם זה). מצד שני, אין עדים לייחוד ולכך לא מתחייבים בכיסוי ראש וכד.
תשובה: ההצעה שהצעת היא אפשרית וכל שהעדים יודעים שהחדר לא נעול לא נקרא חדר ייחוד, וטוב שתאמר לאדם שיוכל להכנס מתי שירצה לאותו חדר.
שאלה: "עניי עירך קודמין"-עד כמה?: א.האם הכלל ש"עניי עירך קודמים" הוא חיוב על מי שהחליט לתת צדקה או הדרכה טובה של ח? ב.בין אם זה חיוב או הדרכה טובה, האם הכוונה שקודם כל ידאג ככל יכולתו לעניים הקרובים ורק אחרי שנתן מה שצריכים ונשאר לו-ייתן גם לאחרים, או שמספיק לתת "משהו" לקרובים יותר ואז לתת לרחוקים? ג.מה בנוגע לתרומות חד-פעמיות-האם יש את הכלל הנ"ל או לא?
תשובה: א. עניי עירך קודמים אינו רק בגדר המלצה אלא דין בדיני צדקה שיש לאדם להעדיף לתת צדקה לעניי עירו קודם שיתן לעניי עיר אחרת. ב.ידאג שיהיה לעניי עירו כל צרכם. ג. גם בזה עדיף לתת לעניי עירך.
שאלה: קביעת מזוזה בשבת: קבעתי מזוזה לאחר כניסת השבת מכיוון חשבתי שעדיף בשבת מאשר להשאר בבית בסופ"ש בלי מזוזה. מה עליי לעשות?
תשובה: תלוי איך קבעת את המזוזה. אם תקעת מסמר או תקעת באופן קבוע זה נחשב כמכה בפטיש או כבונה.,לכן כתוב לך פתק שאם יבנה בית המקדש תביא קורבן חטאת. בינתיים לתיקון, עליך ללמוד בתקופה הקרובה הלכות שבת.
שאלה: שמיעת מוזיקה בזמן שלושת השבועות: האם מותר לצפות בתוכנית כוכב נולד בזמן שלושת השבועות - בין המצרים?
תשובה: אסור לשמוע מוזיקה בכלל בכל שלשת השבועות.
שאלה: שהחיינו על ספרי לימוד: האם מברכים "שהחיינו" על ספרי לימוד? (ואם כן, מתי?). הנפק"מ לכך, האם מותר לקנותם בשלושת השבועות?
תשובה: עד ראש חודש אין בעיה לקנות. אם אדם מאוד שמח בספר שקנה, לדוגמא: שקנה סט של רמב"ם או ירושלמי, יברך שהחיינו. לכן אין לקנות בשלושת השבועות. ואם כבר קנה, לפי שיטת יהודי אשכנז יברך שהחיינו בשבת.
שאלה: מחשבות רעות: לאחרונה באות לי מחשבה שאומרת לי: תחטא, תהיה גיבור, תהיה מוכן להיענש. וגם מחשבה שאומרת: לא נמאס לך לקום מהנפילות כל הזמן? תשאר בתוכם, למה אתה כל הזמן קם מהם? מה אוכל לעשות עם המחשבות האלה?
תשובה: עיקר הצלחתו של היצר הרע אינה להפיל את האדם אלא לגרור את מחשבתו של האדם אל מקומות שמנמיכים את אישיותו ואת דמותו. במקום שמחשבתו של אדם נמצאת שם נמצא האדם באמת. ומי ששוקע במחשבות נמוכות הרי הוא מגמד את קומתו הרוחנית. אין דבר שפוגע באדם כמו השפלתו הרוחנית והפיכתו לעבד של יצריו הנמוכים ביותר. אומנם יותר קל להתיאש מרוב נפילות מאשר לקום אפילו פעם אחת. אבל מי שמתייאש, ונמאס לו לקום כל פעם - הוא שאר שם, עמוק למטה, אסור בידי יצריו הנמוכים והשפלים. ועיקר התיקון של המחשבות הוא להתמלא במחשבות על דברים חיוביים, בקודש ולפעמים גם בחול. במקום לשקוע במחשבות כאלה, מיד כשהם מתעורות נסה להטות את המחשבה לדברים חיוביים ומענינים. ואם תוכל ללמוד סוגיה או שתיים בעל-פה ולומר אותם בקול כל פעם שהמחשבות הללו מתגנבות לראשך - תנצל מהם.
שאלה: ענייה לקדיש לאשה: מה צריכה לאמר אישה בעניית אמן בקדיש? (שמעתי שצריך לאמר עד יתברך ואני אומרת הכל עד שמא דקודשא בריך הוא) האם יש הבדל בין ספרדים לאשכנזים
תשובה: אשה יכולה לענות אמן בקדיש בדיוק כמו הגברים. ועד כמה שאני יודע אין הבדל בזה בין אשכנזים לספרדים.
שאלה: נגינה בשלושת השבועות: האם מותר לנגן בגיטרה בשלושת השבועות: א. לצורך למידה? ב. לנגן ולשיר עם עוד כמה אנשים שירים שקטים?
תשובה: לצורך למידה אפשר עד ראש חודש אב. אם עדיין לא מנגנים שירים ואין הנאה מהתרגול. נהגו להמנע מלנגן שירים בכלל ובעיקר בצוותא כל שלושת השבועות.
שאלה: כיצד להתייחס לאחי הנשוי לגויה: אני חוזרת בתשובה. הקמתי בית תורני לתפארת. אחי התחתן, לשיטתו, לפני כמה שנים עם גויה וחי בחו"ל. הקשר ביננו נותק ביוזמתי בשל כך, בעיקר משום שחשוב לי שילדיי ידעו שאין לגיטמציה לדבר כזה. היום הוא מנסה לחדש את הקשר, אולי בגלל שהאישה עומדת ללדת. האם עליי להסכים לחידוש הקשר? מה הגישה שהרב ממליץ לי לנהוג בקשר לאחי? מראש על התשובה.
תשובה: נהגת ר גמור. אם הוא רוצה לחדש את הקשר לבד אפשר לקבל אותו, אבל בלי הגויה. אפשר לנסות לקרב אותו שלא יתרחק אבל לא להזמין אותם כזוג או לארח אותם אלא רק אותו באופן אישי, כדי שלא יתפרש כמתן לגיטיציה.
שאלה: כתיבת השם על הבית של התפילין: הבן שלי בן 13.5 עם בעית קשב וריכוז, מרבה לשכוח את התפילין בבית כנסת, בית הספר ובמקומות שונים כמו במכולת וכו. אף קרה ששכח בבית כנסת בבית שאן (טיול בית ספרי), אנו גרים במרכז הארץ והדבר גרם לנו טרחה ודאגה מרובים. לפיכך רשמתי בטוש את שמו ומס הטלפון בגב בית התפילין, במקום בו גב בית התפילין בא במגע עם הגוף (גם של היד וגם של הראש). האם זה אסור, האם טעיתי? האם יש דרך לתקן המעוות? האם אסור לבן שלי להניח תפילין אלו או שאין מניעה?
תשובה: קשה לי לומר שזה פסול אבל לכתחילה לא נכון לעשות כן. תיגשו לסופר סת"ם שיוריד את זה ותרשמו את השם והכתובת על הקופסאות שבהם מונחות הבתים ועל שקית התפילין או שתדביקו עליהם מדבקה כדי שלא יאבדו. אני מניח שהוא אינו שוכח לקפל את התפילין אלא רק שוכח את השקית.
שאלה: צמח פרטי הגדל לתוך רשות רבים: האם צמחים של גדר חיה, שצומחים מבית פרטי ע"ג הגדר ויוצאים החוצה לתחום החיצוני הפונה אל הרחוב, נחשבים כבר שייכים לרשות רבים או עדיין נחשבים בחזקת רכוש פרטי של בעל הבית, האם מותר לקטוף מן הצמח שבולט החוצה ולהנות ממנו?
תשובה: בדרך כלל באילן הנוטה לרחוב (לא גדר שאפשר להכניס יד לרשותו ולקטוף אלא שממש נוטה לרה"ר) הבעלים מן הסתם מתייאש ויהיה מותר לקטוף.
שאלה: שימוש בתחנת דלק צבאית במילואים: אני משרת במילואים בתפקיד הדורש התניידות רבה בגיזרה -לאור ניסיון העבר קיים קושי רב להשיג רכב לצורך העבודה השוטפת ולכן הגעתי עם רכבי הפרטי - האם יהיה מותר לי למלא דלק בתחנת הדלק שיש לנו במוצב לצורך הנסיעות בתפקיד? (כמובן רק לאחר רישום מדויק של הקילומטרא ז שנועד לתפקיד) יש לציין שעל פי הוראות הצבא אסור למלאת דלק ברכב פרטי אך סביר להניח שהוראה זו ניתנה בכדי שלא ישתמשו בדלק ולצרכים פרטיים.
תשובה: הצבא אינו יכול לדרוש ממך מצד אחד שתמלא את תפקידך כראוי, ומצד שני לצפות שתממן מכיסך את ההוצאות הנלוות. לכן, על פי הנראה מותר לך למלא דלק בתחנת הדלק של המוצב לצורך הנסיעות הצבאיות בלבד, משום שכדבריך הוראת הצבא נועדה למנוע מצב בו יהיה תדלוק למטרות פרטיות. עם זאת, למעשה עליך להתייעץ עם מפקדך ולקבל ממנו רשות לכך. הרב ניר אביב
שאלה: כיסוי בית הכסא: רציתי לדעת למה נהוג לשמור כל הזמן שבית הכיסא יהיה מכוסה ולא פתוח? אמי דתייה וכך היא נוהגת, היא אומרת מפני שזו אנרגיה שלילית.
תשובה: כשבית הכסא פתוח אין הוא רשות בפני עצמו ולכן יש אוסרים לומר דברי תורה ולהתפלל בכל החדר, אך אין זה מן הדין אלא אם כן יש ריח רע שאז ודאי שאסור לומר דברי תורה וכדו'.
שאלה: סבל של ילדים קטנים: למה ילדים קטנים סובלים ממחלות כמו סרטן וייסורים אחרים. קשה לי להבין כי הם עדיין קטנים ולא הספיקו לחיות ולהבין את מטרתם בעולם. איך יש להם אפשרות לתיקון אם הם מתים בגיל כה צעיר?
תשובה: יסוד האמונה לדעת שגבהו מחשבותיו ממחשבותינו ואין אנו מבינים הכל. אך אנו מאמינים באמונה שלמה שכך צריך להיות ומקבלים באהבה את הייסורים ומאמינים שגם לילדים הסובלים יש בזה תיקון, כי יש גלגול נשמות וייסורים ממרקים והכל לטובה.
שאלה: טקס חתונה בתשעה באב: הוזמנתי לחתונה בתאריך ט באב בשעה 21:00 (לאחר צאת הצום). החתונה אינה חתונה דתית, מדובר בטקס של הזוג ומסיבת חתונה. האם יש פסיקה הלכתית בעניין, האם מותר לכבד את הזוג ולהגיע ל חתונה?
תשובה: אל תגיע, תמצא דרך להתחמק. לא מתאים לעשות מסיבה במוצאי הצום. לפי שיטת מרן המחבר אסור עד עשרה באב לאכול בשר, ולפי שיטת יהודי אשכנז ממשיכים עדיין עם האבילות גם לגבי תספורת ושאר מנהגי אבילות.
שאלה: ברכת הכורם לנטיעת כרם יין: איזה ברכה מברך הכורם לפני נטיעת כרם יין?
תשובה: לא ידועה לי ברכה מיוחדת, אלא תפילה שיצליח במעשה ידיו. בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: קפה לפני ברכות השחר: לפני שתיית הקפה בבוקר אני עדיין ישנונית. האם מותר לשתות קפה (עם חלב וסוכר) ואחר כך לברך ברכות השחר עם יותר כוונה?
תשובה: כן, מותר.
שאלה: חופש מעבודה אחרי החתונה: האם יש הלכה או מנהג לא לעבוד (לעשות מלאכה(?!)) בשבוע אחרי החתונה?
תשובה: אני מביא לך את דברי השולחן ערוך וקיצור שולחן ערוך בנושא: שולחן ערוך אבן העזר סימן סד, סעיף א: "הנושא בתולה צריך לשמוח עמה ז' ימים, שלא יעשה מלאכה, ולא ישא ויתן בשוק, אלא אוכל ושותה ושמח עמה, בין אם הוא בחור בין אם הוא אלמון. (וחתן אסור בעשיית מלאכה, ואסור לצאת יחידי בשוק) (ר"ן פ"ק דכתובות ובפרקי ר"א)". קיצור שולחן ערוך סימן קמט, סעיף יב: "הנושא בתולה צריך לשמוח עמה שבעה ימים ונקראים שבעת ימי משתה. לא יעשה מלאכה ולא ישא ויתן בשוק, אלא אוכל ושותה ושמח עמה, בין אם הוא בחור או אלמן, ואפילו היא מוחלת מכל מקום אסור בעשיית מלאכה ואסור לצאת יחידי בשוק". בברכת התורה, WWW.Yeshiva.org.il
שאלה: ברכה על לחם עם חלב סויה: אנחנו ספרדים. האם מברכים על הפרשת חלה על המתכון הבא, והאם ברכתו המוציא או מזונות: חבילה חלב סויה, כוס מים, 200 גר מחמאה, 5 כפות שמרים יבשים, 10 כפות סוכר, 5 כפיות מלח ו-1.9 קילו קמח.
תשובה: במתכון שכתבת יש לברך מזונות ואין מפרישים חלה כלל.
שאלה: שמיעת חוות דעת מסטודנט על מרצה: אני אמור להתחיל ללמוד בסמסטר הבא ואני יכול לבחור את המרצים והמתרגלים שאני מעוניין לשבצם במערכת השעות, כדי ללמוד בקורסים המועברים על ידיהם. האם מותר לשמוע חוות דעת מסטודנט שלמד שנה מעליי ומכיר אותם? כיוון שאינני מכיר את המרצים ואין לי אפשרות להכיר את סגנונם, צורת הסבריהם וכו.
תשובה: אם רצונך לשמוע את חוות דעתו של חברך בכדי לדעת איזה מרצה או מתרגל מתאימים לך, ואין אתם מדברים סתם מתוך סקרנות והתעניינות גרידא, אין בזה בעיה של לשון-הרע משום שזה מוגדר כלשון-הרע לתועלת.
שאלה: קולנוע בשלושת השבועות: האם יש עניין מיוחד להימנע מללכת לקולנוע בשלושת השבועות?
תשובה: אם מדובר במשהו בידורי והיתולי אז ודאי שיש להמנע, וכן ברומנים וכל מיני קלות ראש שנועדים לשעשוע, אבל אם מדובר במשהו ערכי, כגון: סרט דוקומנטרי, אז אינני חושב שיש בעיה, כי הוא לומד בכך.
שאלה: שמח מאמין וזורע: היכן כתוב שהחקלאים הם בטבעיות יותר מאמינים מאנשים רגילים? האם ישנם מקורות (גם של הרב קוק) שהרב יכול להמליץ עליהם בנושא השמחה (חוץ ממסילת ישרים, והגמרות של אין עומדין להתפלל. אין השכינה שורה אלא.)?
תשובה: 1. התוספות במסכת שבת (לא א) מביאים ירושלמי מאמין בחי העולמים וזורע. 2. העזר בספר המפתחות של כתבי הרב או בתוכנה של כתבי הרב.
שאלה: גילם של תרח ואברם: גילו של תרח כאשר אברם נולד היה 70. כאשר ה פנה לאברהם, אחרי מות תרח בחרן היה גילו של אברם 75. תרח מת בגיל 205! כיצד זה ייתכן? הרי במותו של תרח גילו של אברם היה צריך להיות 135 ולא 75. כיצד מישבים את המחלוקת?
תשובה: ה' פנה אל אברהם לפני מות תרח. התורה בסוף פרשת נח עסקה בתרח ושם כבר סיפרה על מותו, אך מותו היה באמת לאחר שאברהם הלך לארץ כנען. עייני ברש"י פרק יא פסוק לב המבאר זאת. הרב יאיר וסרטיל
שאלה: חיסון בתשעת הימים: האם מותר לחסן חיסון לא דחוף לתינוק במסגרת טיפת חלב בתשעת הימים?
תשובה: מותר.
שאלה: יישור מוט משקפיים בשבת: האם מותר ליישר מוט משקפיים שנתעקם בשבת, ולמה?
תשובה: יש בכך בעיה של מתקן כלי.